V Grécku azylová služba prijatím nových pracovníkov ďalej zvýšila svoju registračnú kapacitu pre žiadateľov, ktorí majú štátnu príslušnosť oprávnenú na premiestnenie, zo 110 za deň na 175 za deň. Do konca januára 2017 by malo byť úplne zaregistrovaných 87 % predregistrovaných žiadateľov, ktorí majú štátnu príslušnosť oprávnenú na premiestnenie. Členské štáty budú musieť vynaložiť ďalšie úsilie na otvorenie a naplnenie miest určených na premiestnenie, aby udržali tempo s gréckou azylovou službou pri spracúvaní žiadostí o premiestnenie. Členské štáty musia najmä zlepšiť svoje plánovanie, predkladať viac prísľubov a predkladať ich pravidelnejšie a zvýšiť svoju kapacitu na spracovanie a prijímanie, aby sa skrátil čas odozvy a vybavil sa väčší počet žiadateľov. Medzinárodná organizácia pre migráciu (IOM) musela v skutočnosti v októbri odložiť niektoré presuny, lebo sa zdalo, že niektoré členské štáty nemali kapacitu na rýchle vybavenie žiadateľov o premiestnenie.

Za vykazované obdobie bolo premiestnených 1 212 ďalších osôb, čím sa celkový počet dosiaľ premiestnených osôb zvýšil na 6 925 (5 376 z Grécka a 1 549 z Talianska). Napriek celkovo pozitívnemu trendu premiestňovania predstavuje október jeho pokles spôsobený špecifickými okolnosťami počas vykazovaného obdobia, ktoré by mali byť dočasné. S cieľom posliniť pozitívny trend je však potrebné urýchliť úsilie o premiestnenie, aby sa splnili záväzky stanovené v dvoch rozhodnutiach Rady. Migračná situácia Európy zostáva aj naďalej nestabilná a vyžaduje si nepretržité a stále zapojenie všetkých strán. Vzhľadom na nepretržitý prílev migrantov do Talianska a stále náročnú humanitárnu situáciu v Grécku je premiestnenie naďalej kľúčové na zmiernenie tlaku v týchto krajinách.

Od 26. septembra 2016 prišlo do Grécka 4 561 ľudí. Celkový počet migrantov nachádzajúcich sa v Grécku sa v porovnaní s predchádzajúcim vykazovaným obdobím zvýšil a k 8. novembru bol približne 61 700 migrantov, z čoho približne 16 250 bolo na ostrovoch a 45 450 na gréckej pevnine. Do Talianska prišlo od 26. septembra 29 844 ľudí, čo predstavuje vyšší trend ako v rovnakom období v roku 2015 (zvýšenie o 13,5 % v porovnaní s rovnakým obdobím v roku 2015). Vysoký je aj naďalej počet vstupov Eritrejčanov, čo je jedna zo štátnych príslušností oprávnených na premiestnenie (Eritrea je krajinou s druhým najvyšším počtom štátnych príslušníkov prichádzajúcich do Talianska s viac než 3 660 vstupmi vo vykazovanom období, čo predstavuje 12 % vstupov). Na základe informácií od talianskeho ministerstva vnútra je v Taliansku viac ako 6 000 Eritrejčanov momentálne potenciálnymi žiadateľmi o premiestnenie.

V Taliansku, ako už bolo uvedené, slúžilo stretnutie národných kontaktných miest pre premiestnenie 15. septembra v Ríme na nájdenie riešenia prekážok súvisiacich s dodatočnými bezpečnostnými kontrolami. Talianske ministerstvo vnútra a Europol s podporou Komisie teraz formalizovali dojednania o podpornej úlohe Europolu v postupe premiestňovania. Konkrétne postup pre dodatočné, výnimočné bezpečnostné kontroly, ktoré členské štáty mohli vyžadovať v rámci premiestnenia, bol rozvinutý, a to sa začlení to protokolu o premiestnení, ktorý sa vypracúva pre Taliansko. Tento pozitívny vývoj už pripravil cestu pre nové a väčšie prísľuby členských štátov. V tomto kontexte sa teraz očakáva, že Taliansko v nadchádzajúcich týždňoch výrazne zvýši počet presunov na premiestnenie.

Komisia počas vykazovaného obdobia zamerala svoje úsilie aj na maloleté osoby bez sprievodu, aby lepšie pochopila prekážky ich premiestnenia a našla riešenia. Komisia na tento účel venovala osobitné zasadnutie siedmeho fóra o presídľovaní a premiestňovaní v októbri 2016 maloletým osobám bez sprievodu.

Počet maloletých osôb bez sprievodu prichádzajúcich do Talianska naďalej rástol (viac než 22 775 osôb, ktoré prišli od začiatku januára do 4. novembra 2016, medzi nimi 3 569 Eritrejčanov, 167 Sýrčanov, 187 Iračanov a 12 Jemenčanov). Vnútroštátne centrum pre sociálnu solidaritu (EKKA) v Grécku uvádza, že k 2. novembru sa v Grécku nachádzalo odhadom 2 400 maloletých osôb bez sprievodu. Ako už bolo uvedené, v rámci hromadnej predregistrácie v Grécku bolo identifikovaných 1 225 maloletých osôb bez sprievodu, z ktorých 48 % (približne 588) patrí k jednej zo štátnych príslušností oprávnených na premiestnenie (36 % Sýrčanov a 12 % Iračanov). Hoci väčšina maloletých osôb bez sprievodu oprávnených na premiestnenie v Taliansku cestuje sama (necestujú s nimi žiadni príbuzní), väčšina maloletých osôb bez sprievodu oprávnených na premiestnenie v Grécku sú „deti odlúčené od rodičov“ (maloleté osoby cestujúce s príbuznými, ako sú starí rodičia, súrodenci alebo strýkovia/tety alebo zosobášené s dospelými). V tomto zmysle zo 480 maloletých osôb bez sprievodu oprávnených na premiestnenie, ktoré boli úplne zaregistrované v Grécku, predstavuje 274 „deti odlúčené od rodičov“ a len 122 sú maloleté osoby, ktoré sú v Grécku úplne samy, čo je kategória s väčšími ťažkosťami pri premiestnení. Ďalej, 320 maloletých osôb bez sprievodu z celkového počtu 480 má 16 alebo 17 rokov.

V tomto kontexte, so zreteľom na skutočnosť, že vo vykazovanom období bolo premiestnených 43 maloletých osôb bez sprievodu (22 maloletých osôb bez sprievodu, ktoré cestujú samy, a 21 „detí odlúčených od rodičov“), je celkový počet premiestnených maloletých osôb bez sprievodu 148, keď sa do štatistiky zahrnú všetky kategórie „detí odlúčených od rodičov“. V blízkej budúcnosti sa očakáva nárast počtu premiestnených maloletých osôb bez sprievodu a v nadchádzajúcich mesiacoch sa premiestnia všetky maloleté osoby bez sprievodu oprávnené na premiestnenie, minimálne z Grécka. V tejto súvislosti existujú pozitívne náznaky. V posledných týždňoch sa zrýchlilo premiestňovanie maloletých osôb bez sprievodu, keď Fínsko premiestnilo v jednom presune 31 maloletých osôb bez sprievodu (15 maloletých osôb, ktoré cestovali samy, a 16 „detí odlúčených od rodičov“). Členské štáty mali menej problémov premiestniť „deti odlúčené od rodičov“ a už tak robia, aj keď nie vždy ich v oficiálnych štatistikách započítavajú ako maloleté osoby bez sprievodu. Navyše, pokiaľ ide o maloleté osoby bez sprievodu cestujúce samy, viaceré členské štáty (Belgicko, Nemecko, Estónsko, Fínsko, Holandsko, Rumunsko a Španielsko) predložili ponuky na premiestnenie maloletých osôb bez sprievodu, ktoré cestujú samy, v celkovom počte 160 miest pre nadchádzajúce mesiace, čo postačuje na pokrytie potrieb Grécka. Na pokrytie potrieb Talianska je potrebných však viac ponúk. Taliansko bude okrem toho musieť vypracovať osobitný postup na umožnenie presunu maloletých osôb bez sprievodu, ktoré cestujú samy, a členské štáty budú musieť pre ne poskytnúť konkrétnejšie prísľuby.

Komisia bude naďalej úzko spolupracovať s gréckou azylovou službou, talianskymi orgánmi, styčnými dôstojníkmi členských štátov, Vysokým komisárom OSN pre utečencov (UNHCR), Európskym podporným úradom pre azyl (EASO) a organizáciou IOM na vypracovaní praktických opatrení, ktoré uľahčia a urýchlia premiestňovanie maloletých osôb bez sprievodu.

2.2Opatrenia členských štátov v oblasti premiestňovania

Od 28. septembra do 8. novembra bolo premiestnených ďalších 1 212 osôb, a to 921 z Grécka a 291 z Talianska. Fínsko, Holandsko, Portugalsko a Rumunsko pokračovali v pravidelných týždenných a mesačných presunoch a Belgicko, Estónsko, Lotyšsko, Litva, Luxembursko a Malta posilnili trend mesačných presunov. Francúzsko je krajina, ktorá premiestnila najväčší počet žiadateľov (2 155), za ním nasleduje Holandsko (915) a Fínsko (862). Treba poznamenať, že členské štáty s menším stanoveným počtom (ako napríklad Fínsko, pobaltské štáty, Malta alebo Portugalsko) spoločne s Francúzskom, Holandskom a Rumunskom preukázali väčšiu ustálenosť a odhodlanie a sú na dobrej ceste k splneniu svojich záväzkov. Vo vykazovanom období sa uskutočnili prvé premiestnenia z Grécka do Švajčiarska a z Talianska do Nórska. Do konca novembra je naplánovaných ďalších 542 presunov z Grécka a 397 z Talianska. Premiestnenia plánované v novembri naznačujú, že pokles v októbri by mal byť výnimočný – skôr ide o výkyv ako skutočné zníženie.

Opatrenia zamerané na riešenie obmedzeného počtu prísľubov: počas vykazovaného obdobia Nemecko pokračovalo vo svojich mesačných údajoch o pripravenosti na rýchly presun žiadateľov o medzinárodnú ochranu (oficiálne prísľuby), a to 500 osôb z Talianska a 500 osôb z Grécka. Španielsko prisľúbilo premiestniť 400 osôb z Grécka a 100 z Talianska. Nemecko, Estónsko, Lotyšsko, Fínsko, Francúzsko, Holandsko, Rumunsko, Švajčiarsko a Nórsko predkladajú prísľuby na mesačnej báze a Litva, Luxembursko, Portugalsko, Slovinsko každé dva mesiace. Zatiaľ čo niektoré členské štáty naďalej zameriavali svoje prísľuby len na Grécko, opatrenia s účasťou Europolu ako sprostredkovateľa v Taliansku by mali povzbudiť ďalšie členské štáty, aby sa aktívne zapájali do premiestňovania z Talianska.

Celkovo však len deväť členských štátov (Cyprus, Estónsko, Fínsko, Nemecko, Írsko, Lotyšsko, Malta, Holandsko a Španielsko) a Švajčiarsko a Nórsko predložilo počas vykazovaného obdobia 2 634 oficiálnych prísľubov (1 105 oficiálnych prísľubov pre Taliansko a 1 529 pre Grécko), čo nepostačuje na splnenie súčasných potrieb (pozri ďalej oddiel 2.3). Celkový počet oficiálnych prísľubov členských štátov na premiestnenie je 16 259 (4 954 pre Taliansko a 11 305 pre Grécko). Potrebné sú rýchlejší pokrok a väčšia ustálenosť na zabezpečenie, aby všetky členské štáty prisľúbili dostatočný počet miest a pravidelnejšie predkladali prísľuby. Komisia by v polovici vykonávacieho obdobia očakávala, že bude prisľúbené premiestnenie najmenej polovice osôb, ktoré boli pridelené členským štátom.

Rakúsko a Maďarsko sú aj naďalej jediné dve krajiny, ktoré nepredložili žiadny prísľub ani nepremiestnili žiadne osoby. Poľsko od apríla nepokročilo vo vykonávaní svojho prísľubu a neprisľúbilo premiestniť ani nepremiestnilo žiadneho žiadateľa. Česká republika a Slovensko v tomto vykazovanom období nepredložili žiadny prísľub ani nepremiestnili žiadneho žiadateľa.